রাজশাহী শহর থেকে প্রায় ২০ কিলোমিটার দূরে গোদাগাড়ী উপজেলায় সোনাদিঘি হাই স্কুল। এ অঞ্চলে নিম্ন আয়ের আদিবাসী সম্প্রদায়ের বসবাস। স্কুলের প্রধান শিক্ষক মাইনুল ইসলাম জানালেন, ‘টুর্নামেন্ট যখন শুরু হবে তখন এখানে ধান কাটার মৌসুম। স্কুলের ছেলেরা এই কয়দিন মাঠে ধান কাটতে পারলে বছরের বাকি দিনগুলোতে দুমুঠো খোরাকি হয়। তাই কেউ খেলতে রাজি ছিল না। আকবর স্যার আর আমি বাড়ি বাড়ি গিয়ে বুঝিয়ে মাঠে এনেছি। কিন্তু একটু ভয়ও ছিল। যদি জিততে না পারি তাহলে তো সময়ও নষ্ট হলো, ছেলেদের পরিবারের আয়েও ব্যাঘাত ঘটল। আকবর স্যার আমাদের মুখ রেখেছেন।’